**Zmluva o dielo**

uzatvorená podľa § 536 a nasl. zákona č. 513/1991 Zb. Obchodný zákonník v znení neskorších predpisov (ďalej len „**Obchodný zákonník**“) a v súlade so zákonom č. 343/2015 Z. z. o verejnom obstarávaní a o zmene a doplnení niektorých zákonov (ďalej len „**zákon o verejnom obstarávaní**“)

**(**ďalej len „**zmluva**“)

**Čl. 1**

**Zmluvné strany**

1. **Objednávateľ: Univerzita Komenského v Bratislave**

Sídlo: Šafárikovo nám. 6, 814 99 Bratislava 1

Korešpondenčná adresa: Šafárikovo nám. 6, P. O. BOX 440, 814 99 Bratislava 1

Štatutárny orgán: prof. JUDr. Bc. Marek Števček, PhD., rektor

IČO: 00 397 865

DIČ: 2020845332

IČ DPH: SK2020845332

Osoby oprávnené konať vo veciach:

* podpisu zmluvy: Ing. Ingrid Kútna Želonková, PhD. – kvestorka
* technických:Bc. Soňa Úreková

e-mail: [sona.urekova@uniba.sk](mailto:sona.urekova@uniba.sk)

tel.: +421 918 110 097

(ďalej len „**objednávateľ**“)

1. **Zhotoviteľ:**

Sídlo organizácie:

IČO:

DIČ:

IČ DPH:

Zapísaný:

Zastúpený:

Bankové spojenie:

IBAN:

Osoby oprávnené konať

* vo veciach zmluvy:
* vo veciach realizácie zmluvy:

Spoločnosť zapísaná v živnost. registri:

(ďalej len „**zhotoviteľ**“)

(ďalej spolu aj ako „**zmluvné strany**“, jednotlivo „**zmluvná strana**“)

**Čl. 2**

**Predmet plnenia**

2.1 Zmluvné strany uzatvárajú túto zmluvu v zmysle §117 zákona o verejnom obstarávaní k zákazke na uskutočnenie stavebných prác s názvom: „**Rekonštrukcia strechy výmenníkovej stanice VB-F, VM Mlyny, UK Bratislava**“.

2.2 Predmetom tejto zmluvy je záväzok zhotoviteľa, zhotoviť dielo podľa tejto zmluvy v zmysle zadávacích podmienok objednávateľa obsiahnutých v zaslaných súťažných podkladoch v rámci procesu verejného obstarávania a ponukou zhotoviteľa predloženou vo verejnom obstarávaní.

2.3 Dielom sa rozumie rekonštrukcia strechy na výmenníkovej stanici VB-F , vrátane dodávky materiálu a likvidácie vzniknutého odpadu. Bližšia špecifikácia tvorí prílohou č. 1 – opis predmetu zákazky (ďalej aj „**dielo**“).

2.4 Zhotoviteľ sa zaväzuje zhotoviť dielo pre objednávateľa podľa podmienok dohodnutých v tejto zmluve riadne, včas a bez vád a nedorobkov a zhotovené dielo odovzdať objednávateľovi protokolom o odovzdaní a prevzatí diela.

2.5 Objednávateľ sa zaväzuje dielo zhotovené v súlade s touto zmluvou prevziať a zaplatiť za dielo dohodnutú cenu podľa podmienok dohodnutých v tejto zmluve.

**Čl. 3**

**Termín a podmienky zhotovenia diela**

3.1 Zhotoviteľ sa zaväzuje vykonať dielo do **14 dní** odo dňa zaslania elektronickej výzvy na začatie prác.

3.2 Miestom realizácie zmluvy je Univerzita Komenského v Bratislave, Rektorát – Mlyny, Staré Grunty 36, 841 04 Bratislava .

3.3 Ak zhotoviteľ zrealizuje dielo pred dohodnutým termínom, objednávateľ prevezme dielo aj v skoršom termíne.

3.4 Zhotoviteľ je povinný realizovať dielo z materiálov písomne odsúhlasených objednávateľom. Konštrukčné zmeny a zámeny materiálov možno vykonať len po písomnom odsúhlasení objednávateľom. Práce, ktoré zhotoviteľ nevykoná, alebo vykoná bez písomného príkazu objednávateľa, prípadne odchylne od dokumentácie a dojednaných zmluvných podmienok, objednávateľ neuhradí. Ak zhotoviteľ vykoná práce bez písomného príkazu objednávateľa alebo odchylne od dokumentácie a dojednaných zmluvných podmienok, na výzvu objednávateľa ich zhotoviteľ na vlastné náklady odstráni. V prípade, že ich na výzvu objednávateľa neodstráni, urobí tak objednávateľ na náklady zhotoviteľa

3.5 Po dokončení prác vyzve písomne zhotoviteľ objednávateľa k prevzatiu diela.

3.6 O odovzdaní a prevzatí ukončeného diela spíše zhotoviteľ protokol o odovzdaní a prevzatí diela, ktorého prílohu tvorí všetka dokumentácia k dielu resp. k jeho časti odovzdávanej v súlade s touto zmluvou, a ktorý podpíšu splnomocnení zástupcovia zmluvných strán. V prípade, že dielo bude vykazovať vady a zjavné nedorobky, za ktoré sa na účely plnenia tejto zmluvy považuje aj odovzdanie nesprávnej alebo neúplnej dokumentácie k dielu resp. k jeho časti, objednávateľ je oprávnený rozhodnúť sa, či dielo prevezme a do protokolu o odovzdaní a prevzatí diela popíše tieto vady a nedorobky spolu s lehotou, v rámci ktorej sa ich zhotoviteľ zaväzuje odstrániť, alebo sa rozhodne nepodpísať protokol o odovzdaní a prevzatí diela – v tom prípade sa so zhotoviteľom dohodne na predĺžení lehoty na odovzdanie diela a podpísaní protokolu o odovzdaní a prevzatí diela.

3.7 Zhotoviteľ zodpovedá za ochranu životného prostredia, na svoje náklady bude priebežne odstraňovať odpad, ktorý bude vznikať pri jeho činnosti pri realizácii diela, je povinný do 5 dní po odovzdaní diela miesto realizácie zmluvy vypratať a dať ho do stavu vyhovujúcemu jeho riadnemu užívaniu bez prekážok. Súčasne s odovzdaním diela zhotoviteľ odovzdá objednávateľovi v dvoch vyhotoveniach doklad o likvidácii všetkých odpadov, ktoré vzniknú pri realizácii diela v členení podľa druhu odpadu.

3.8 Výrobky a materiály určené na zrealizovanie predmetu diela musí objednávateľ dodať bez akýchkoľvek práv tretích osôb.

3.9 Za objednávateľa je výkonom technického dozoru poverená osoba uvedená v Čl. 1 bod 1.1 zmluvy ako osoba oprávnená konať vo veciach technických, prípadne iná poverená osoba, ktorej meno bude písomne oznámené zhotoviteľovi.

3.10 Technický dozor objednávateľa je oprávnený dávať pokyny, ktoré sú potrebné na vykonanie diela. Toto však nezbavuje zhotoviteľa zodpovednosti za prípadné vady, nedostatky a vykonávanie kontrol tak, aby bolo zaručené riadne splnenie predmetu zmluvy v požadovanej kvalite. Technický dozor tiež overuje vecnú správnosť zhotoviteľom predkladaného súpisu vykonaných prác a vecného plnenia. Ak by viedli pokyny technického dozoru objednávateľa k prípadným vadám a nedostatkom je zhotoviteľ povinný upovedomiť objednávateľa o možných rizikách vyplývajúcich z týchto pokynov.

3.11 Zhotoviteľ znáša zodpovednosť za škodu (poškodenie, zničenie) na zhotovovanom diele až do prevzatia diela objednávateľom.

3.12 Dielo sa bude odovzdávať naraz po jeho dokončení ako celku, s predchádzajúcimi kvalitatívno - technickými kontrolami zo strany objednávateľa, podľa dohodnutého vecného rozsahu. V prípade čiastkového plnenia bude odovzdaná ukončená časť plnenia spôsobilá na samostatné užívanie.

3.13 Zhotoviteľ je povinný odovzdať objednávateľovi spolu s dielom, resp. časťou diela všetku dokumentáciu súvisiacu s dielom, resp. časťou diela v rozsahu podľa tejto zmluvy. Pokiaľ táto zmluva neustanoví inak alebo pokiaľ objednávateľ písomne nepožaduje niečo iné, zhotoviteľ je povinný odovzdať objednávateľovi dokumentáciu k dielu, resp. k časti diela, v dvoch vyhotoveniach v listinnej podobe a v jednej elektronickej kópii vo formáte pdf.

3.14 Zhotoviteľ zodpovedá za to, že predmet tejto zmluvy zhotoví v súlade s ustanoveniami tejto zmluvy, podľa všeobecne záväzných právnych predpisov Slovenskej republiky a Európskej únie, technických noriem Slovenskej republiky a Európskej únie.

3.15 Práce je možné realizovať počas pracovného týždňa od 06:00-18:00 hod, v iných dňoch/hodinách po dohode s objednávateľom.

**Čl. 4**

**Cena diela**

4.1 Cena za zhotovenie diela je stanovená dohodou zmluvných strán v zmysle zákona NR SR   
č. 18/1996 Z. z. o cenách v znení neskorších predpisov a vyhlášky MF SR č. 87/1996 Z. z., ktorou sa vykonáva zákon NR SR č. 18/1996 Z. z. o cenách v znení neskorších predpisov.

4.2 Celková cena diela uvedeného v čl. 2 tejto zmluvy je v zmysle Prílohy č. 2:

cena diela bez DPH: EUR bez DPH

DPH 20%: DPH

cena diela celkom s DPH: EUR s DPH

4.3 Výška skutočnej ceny diela, ktorú objednávateľ uhradí zhotoviteľovi bude záležať od skutočne vykonaných prác v súlade s Prílohou č. 1. Skutočná cena diela nepresiahne celkovú cenu diela uvedenú v bode 4.2 tohto článku.

4.4 Na zhotovenie diela objednávateľ neposkytne zhotoviteľovi preddavky ani zálohy.

4.5 Cena za predmet zákazky je maximálna a musí obsahovať všetky plnenia nevyhnutné pre riadne splnenie predmetu zákazky. Akékoľvek dodatky k zmluve navyšujúce cenu predmetu zákazky s výnimkou možností podľa zmluvy alebo zákona o verejnom obstarávaní sú vylúčené.

4.6 V prípade zákonnej úpravy DPH bude možné upraviť cenu písomným dodatkom k zmluve.

4.7 Objednávateľ zadrží zhotoviteľovi 5 % z celkovej ceny diela s DPH z konečnej faktúry. Zádržné zabezpečuje odstránenie vád počas 5 ročnej záruky (ďalej ako „zádržné“).

4.8 Objednávateľ sa zaväzuje vrátiť zádržné na účet zhotoviteľa na základe písomnej žiadosti

zhotoviteľa nasledovne:

V prípade, ak zhotoviteľ odstráni všetky vady zistené počas 5 ročnej záručnej doby, bude mu zádržné vo výške 5 % z celkovej ceny za dielo s DPH uvoľnené do 15 dní odo dňa doručenia jeho písomnej žiadosti. V prípade, že sa vyskytnú počas záručnej doby vady diela a zhotoviteľ ich riadne a včas neodstráni, môže objednávateľ zabezpečiť ich odstránenie na náklady zhotoviteľa. Zmluvné strany sa dohodli, že pohľadávku, ktorá tým objednávateľovi vznikne môže objednávateľ jednostranne započítať so zádržným. V prípade započítania bude zhotoviteľovi vrátené zádržné znížené o započítané pohľadávky. O uvoľnenie zádržného môže zhotoviteľ písomne požiadať najskôr po uplynutí 5 ročnej záručnej doby a odstránení všetkých reklamovaných vád na základe písomnej žiadosti.

4.9 Inštitút zádržného umožňuje objednávateľ nahradiť predložením bankovej záruky poskytnutej bankou so sídlom v Slovenskej republike, pobočkou zahraničnej banky v Slovenskej republike alebo zahraničnou bankou (ďalej len „banka“). V záručnej listine musí banka písomne vyhlásiť, že neodvolateľne, bez akýchkoľvek námietok uspokojí nároky objednávateľa vzniknuté v súvislosti s potrebou odstránenia vád vzniknutých počas záručnej doby do výšky 5 % z celkovej ceny realizovaného diela s DPH.

4.10 Doba platnosti a účinnosti bankovej záruky musí byť počas celého obdobia záručnej doby. Zhotoviteľ je oprávnený predložiť bankovú záruku vo výške 5 % z vystavenej faktúry.

4.11 Objednávateľ je oprávnený uspokojiť zo zádržného svoje nároky z vád diela, nároky na

zaplatenie zmluvnej pokuty, náhradu škody a iné nároky, ktoré nebudú zhotoviteľom riadne a včas uspokojené.

**Čl. 5**

**Platobné podmienky**

5.1 Vlastná platba sa bude realizovať formou bezhotovostného platobného styku v eurách. Objednávateľ sa zaväzuje za zhotovené dielo zaplatiť zhotoviteľovi cenu podľa Čl. 4 tejto zmluvy na základe faktúr vystavených zhotoviteľom. Súčasťou faktúr bude preberací protokol potvrdený objednávateľom, súpis zrealizovaných stavebných prác a dodávok podpísaný technickým dozorom objednávateľa prípadne aj ďalšími písomne poverenými osobami.

5.2 Faktúra musí obsahovať náležitosti podľa zákona č. 431/2002 Z. z. o účtovníctve v znení neskorších predpisov a jej prílohou musí byť súpis vecného plnenia potvrdený zástupcom objednávateľa.

5.3 Lehota splatnosti faktúry je 30 dní odo dňa podpisu preberacieho protokolu objednávateľom a predloženia faktúry zhotoviteľom. Ak predložená faktúra nebude spĺňať náležitosti podľa bodov 5.1 a 5.2 tejto zmluvy alebo nebude vystavená v súlade so zmluvou, objednávateľ ju vráti v lehote splatnosti zhotoviteľovi na dopracovanie. Opravená faktúra je splatná do 30 dní odo dňa jej prevzatia a odsúhlasenia objednávateľom. Faktúra bude uhradená výhradne prevodným príkazom. Záväzok sa považuje za splnený dňom jeho odpísania z účtu objednávateľa.

**Čl. 6**

**Zmluvné pokuty a úroky z omeškania**

6.1 V prípade omeškania zhotoviteľa s odovzdaním predmetu zmluvy v dohodnutom čase plnenia v zmysle Čl. 3 bod 3.1 tejto zmluvy je objednávateľ oprávnený účtovať zhotoviteľovi zmluvnú pokutu vo výške 0,05 % z ceny nezhotovenej časti diela za každý aj začatý deň omeškania.

6.2 Zhotoviteľ je oprávnený účtovať objednávateľovi úroky z omeškania v zákonnej výške z dlžnej čiastky za každý aj začatý deň omeškania vystavenej a doručenej faktúry spĺňajúcej náležitosti podľa Čl. 5 tejto zmluvy po lehote splatnosti.

6.3 Zmluvné strany nie sú v omeškaní v prípade zásahu vyššej moci. Túto skutočnosť sú povinné oznámiť druhej strane bez zbytočného odkladu a preukázať jej trvanie.

6.4 Zaplatením zmluvných pokút nie sú dotknuté nároky zmluvných strán na náhradu škody.

**Čl. 7**

**Záručná doba a zodpovednosť za vady**

7.1 Zhotoviteľ sa zaväzuje, že dielo uvedené v Čl. 2 tejto zmluvy bude zhotovené v súlade s dohodnutými podmienkami tejto zmluvy.

7.2 Záručná doba na zhotovené dielo, ktoré je predmetom tejto zmluvy je **5 rokov** na vykonané práce a použité materiály. Záručná lehota začína plynúť dňom podpísania protokolu o odovzdaní a prevzatí diela obidvomi zmluvnými stranami.

7.3 Zárukou preberá zhotoviteľ záväzok, že predmet diela bude počas záručnej doby spôsobilý na použitie na dohodnutý účel a zachová si dohodnuté vlastnosti a kvalitu.

7.4 Plynutie záručnej doby sa prerušuje dňom doručenia oznámenia objednávateľovi o uplatnení nároku na odstránenie reklamovanej vady zhotoviteľovi.

7.5 Objednávateľ sa zaväzuje, že prípadnú vadu diela uplatní bezodkladne po jej zistení. Oznámenie o vadách musí byť písomné a musí obsahovať označenie vady (miesto, dotknutá časť diela) a popis vady.

7.6 O vade diela zistenej počas záručnej doby zmluvné strany do 10 dní vyhotovia protokol s uvedením primeranej lehoty na jej odstránenie.

7.7 Havarijný stav je povinný zhotoviteľ odstrániť bezodkladne po nahlásení objednávateľom.

7.8 V protokole o vadách sa uvedie

- popis vady diela,

- dátum zistenia vady diela,

- predpokladaný dôvod vzniku vady diela,

- spôsob odstránenia vady diela,

- lehota na odstránenie vady diela.

7.9 Vadou sa rozumie odchýlka v kvalite, rozsahu a parametroch diela stanovených v tejto zmluve a všeobecne záväznými technickými normami a predpismi.

7.10 Nedorobkom sa rozumie nedokončená práca pri realizácii diela. Pri čiastkovom plnení nedokončenie ucelenej časti diela.

7.11 Nároky objednávateľa z riadne reklamovanej vady sa riadia § 560 a nasl. Obchodného zákonníka.

7.12 Zhotoviteľ je povinný odstrániť oznámené vady v najkratšom technicky možnom termíne.

7.13 Zhotoviteľ nezodpovedá za vady diela, ktoré nastali v dôsledku neodborného zásahu alebo nesprávneho užívania zo strany objednávateľa alebo tretej osoby alebo okolnosťami, ktoré vylučujú zodpovednosť zhotoviteľa v zmysle § 374 Obchodného zákonníka.

7.14 Zhotoviteľ je povinný bez zbytočného odkladu odstrániť aj také vady diela, za vznik ktorých popiera zodpovednosť, ale ich odstránenie neznesie odklad. Náklady takto vzniknuté budú zhotoviteľovi uhradené na základe vzájomnej dohody.

7.15 V prípade, ak je zhotoviteľ tvorený skupinou zhotoviteľov, zodpovedajú títo objednávateľovi za riadne zhotovenie diela spoločne a nerozdielne.

**Čl. 8**

**Spolupôsobenie zmluvných strán**

8.1 Objednávateľ odovzdá priestory zhotoviteľovi zbavené práv tretích osôb.

8.2 Objednávateľ zodpovedá za to, že priebeh prác zhotoviteľa nebude rušený neoprávnenými zásahmi tretích osôb.

8.3 Objednávateľ umožní zhotoviteľovi napojiť sa na odber elektrickej energie a vody.

8.4 Zhotoviteľ je povinný na stavenisku dodržiavať primeranú čistotu a poriadok, odstraňovať na svoje náklady odpady a iné nečistoty, ktoré vzniknú z jeho vlastnej činnosti. Súčasne zodpovedá za znečistenie komunikácii, ku ktorému príde v dôsledku dovozu a odvozu materiálu na stavenisko. Prípadne vzniknuté škody z porušenia tejto povinnosti znáša zhotoviteľ.

8.5 Zhotoviteľ zodpovedá za škody spôsobené fyzickým osobám a právnickým osobám v súvislosti s realizáciou plnenia predmetu tejto zmluvy.

8.6 Zhotoviteľ zodpovedá za to, že osoby pracujúce na stavenisku sú riadne vyškolené a majú všetky oprávnenia potrebné na vykonávanie činností, ktoré sú nevyhnutné pre realizovanie diela.

8.7 Zhotoviteľ zodpovedá za škody vzniknuté jeho činnosťou na nehnuteľnosti objednávateľa a na jej vybavení. Po zistení škody zavinenej zhotoviteľom je zhotoviteľ povinný uviesť vec do pôvodného stavu, pri úplnom zničení veci alebo zariadenia nahradiť novou vecou/zariadením toho istého typu. Pri určovaní výšky škody bude objednávateľ vychádzať z ceny v čase poškodenia.

8.8 Zhotoviteľ sa pri zhotovovaní diela bude riadiť východiskovými podkladmi objednávateľa, zápismi a dohodami oprávnených pracovníkov zmluvných strán, rozhodnutiami a vyjadreniami dotknutých orgánov štátnej správy a všeobecne záväznými právnymi predpismi Slovenskej republiky.

8.9 Zhotoviteľ je pri realizácii predmetu zmluvy povinný dodržiavať protipožiarne opatrenia vyplývajúce z povahy vykonávanej práce. Za ich prípadné porušenie a vzniknutú škodu zodpovedá v plnom rozsahu.

8.10 Zhotoviteľ je zodpovedný za pohyb pracovníkov na stavenisku. Pracovníci zhotoviteľa sa môžu pohybovať na stavenisku iba vo vymedzených priestoroch určených objednávateľom. Pracovníci zhotoviteľa budú mať na odeve viditeľné označenie spoločnosti realizujúcej dielo.

**Čl. 9**

**Ukončenie zmluvy**

9.1 Táto zmluva môže byť ukončená iba niektorým z nasledovných spôsobov:

1. odstúpením od zmluvy v zmysle bodu 9.3 a nasl. tejto zmluvy,
2. dňom straty oprávnenia zhotoviteľa k výkonu činnosti, ktorá je potrebná pre zhotovenie diela, bez potreby uskutočnenia akéhokoľvek úkonu zo strany zmluvných strán,
3. písomnou dohodou zmluvných strán,
4. dňom vyhlásenia konkurzu alebo likvidácie na zhotoviteľa, bez potreby uskutočnenia akéhokoľvek úkonu zo strany zmluvných strán,
5. odstúpením od zmluvy v súlade s § 19 zákona o verejnom obstarávaní.

9.2 V prípade ukončenia zmluvy zostávajú aj po jej skončení v platnosti a účinnosti ustanovenia zmluvy upravujúce zodpovednosť zhotoviteľa za škodu a nárok na zmluvnú pokutu.

9.3 Každá zo zmluvných strán je oprávnená odstúpiť od zmluvy pri podstatnom porušení zmluvnej povinnosti druhou zmluvnou stranou alebo keď sa pre druhú zmluvnú stranu stalo splnenie podstatných zmluvných povinností úplne nemožným.

9.4 Za podstatné porušenie sa na účely tejto zmluvy považuje:

1. omeškanie zhotoviteľa s realizáciou predmetu zmluvy oproti dohodnutému termínu plnenia o viac ako 7 dní bez uvedenia dôvodu, ktorý by omeškanie objektívne ospravedlňoval (vyššia moc),
2. ak cena bude fakturovaná v rozpore s platobnými podmienkami dohodnutými v tejto zmluve,
3. ak zhotoviteľ poskytne objednávateľovi predmet zmluvy spôsobom, ktorý je vo vážnom rozpore s touto zmluvou,
4. ak objednávateľ je v omeškaní so zaplatením faktúry o viac ako 60 kalendárnych dní.

9.5 Ak zmluvná strana odstupuje od zmluvy, potom je povinná túto skutočnosť oznámiť druhej zmluvnej strane písomne. Takéto oznámenie musí označovať okolnosť resp. dôvod, pre ktorý zmluvná strana odstupuje od zmluvy a presnú citáciu ustanovenia zmluvy alebo právneho predpisu, ktorý ju k odstúpeniu oprávňuje. Bez týchto náležitostí je odstúpenie neplatné, ibaže právo odstúpiť od zmluvy vyplýva priamo zo zákona. Oznámenie o odstúpení od zmluvy môže obsahovať vyhlásenie, že zmluvná strana odstupuje od zmluvy až okamihom márneho uplynutia lehoty stanovenej k odstráneniu porušenia, ktoré je dôvodom odstúpenia, ak je to vzhľadom k povahe porušenia povinnosti možné.

9.6 V prípade odstúpenia od zmluvy je toto odstúpenie účinné doručením písomného oznámenia o odstúpení druhej zmluvnej strane, ak z obsahu odstúpenia nevyplýva neskorší účinok odstúpenia. Za riadne doručenie oznámenia o odstúpení od zmluvy sa považuje jeho doručenie prostredníctvom poštovných služieb alebo kuriéra druhej zmluvnej strane.

9.7 Odstúpením od zmluvy nezaniká nárok oprávnenej zmluvnej strany na zaplatenie zmluvných pokút a na náhradu vzniknutej škody.

9.8 Zmluvné strany nie sú zodpovedné za čiastočné alebo úplné neplnenie zmluvných záväzkov následkom pôsobenia vyššej moci v zmysle § 374 Obchodného zákonníka.

9.9 V prípade pôsobenia vyššej moci, lehoty dohodnuté k plneniu zmluvných záväzkov sa predlžujú o dobu jej pôsobenia.

9.10 Zmluvná strana ovplyvnená vyššou mocou je povinná druhú zmluvnú stranu upovedomiť písomne o začatí a ukončení pôsobenia vyššej moci bezodkladne, najneskôr však do 3 dní od začatia jej pôsobenia. Ak by tak zmluvná strana neurobila, nemôže sa zmluvná strana účinne dovolávať pôsobenia vyššej moci.

**Čl. 10**

**Bezpečnosť a ochrana zdravia pri práci a požiarna ochrana**

10.1  Zhotoviteľ v plnom rozsahu zodpovedá za požiarnu ochranu diela a bezpečnosť a ochranu

zdravia pri práci a bezpečnosť technických zariadení pri realizácii stavebných, rekonštrukčných, montážnych a inštalačných  prác v súlade s ustanoveniami príslušných všeobecne záväzných právnych predpisov, najmä vyhlášky MPSVaR č. 147/2013 Z. z., vyhlášky MV SR č. 94/2004 Z. z., zákona č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov a zákona č. 314/2001 Z. z. o ochrane pred požiarmi. Zhotoviteľ môže použiť iba materiály a výrobky ktoré spĺňajú podmienky a požiadavky uvedené v zákone č. 133/2013 Z. z. o stavebných výrobkoch.

10.2   Nástroje, prístroje, zariadenia, materiály a pracovné prostriedky sa môžu používať na pracoviskách objednávateľa, ak zodpovedajú platným legislatívnym predpisom a sú v bezchybnom technickom stave.

10.3     Práce s otvoreným ohňom, zváranie, rezania plameňom a iné, sa smú vykonávať iba vtedy, ak bolo vopred vystavené povolenie na tieto činnosti. Povolenie na práce s otvoreným ohňom je potrebné včas žiadať prostredníctvom objednávateľa. Pri týchto prácach musí zhotoviteľ zabezpečiť a udržiavať vhodné hasiace prístroje na dosah ruky v dostatočnom množstve.

10.4   Zhotoviteľ je povinný vykonávať školenie svojich pracovníkov na zaistenie bezpečnosti a ochrany zdravia pri práci a požiarnej ochrany, preverovať ich znalosti a sústavne zabezpečovať kontrolu ich dodržiavania.

10.5   Ak budú na jednom pracovisku súčasne pôsobiť zamestnanci viacerých zhotoviteľov/externých firiem-dodávateľov, sú povinní spolupracovať na dodržiavaní predpisov a pravidiel. Za vytvorenie potrebných podmienok na úseku bezpečnosti a ochrany zdravia pri práci a požiarnej ochrany zodpovedá každý z nich v plnom rozsahu. Bezpečnosť a zdravie zamestnancov všetkých zúčastnených zhotoviteľov nesmie byť v žiadnom okamihu vzájomným pôsobením ohrozené. Pred začatím práce sa musia vzájomne informovať o nebezpečenstvách, možných ohrozeniach a preventívnych opatreniach, ktoré sú s prácami spojené.

10.6    Zhotoviteľ je zodpovedný za to, že jeho zamestnanci, ako aj pracovníci jeho dodávateľov a subdodávateľov pôsobiaci na území objednávateľa majú platné pracovné doklady, doklady odbornej kvalifikácie-spôsobilosti, osvedčenia, oprávnenia a iné, ktoré sú potrebné k výkonu realizovaných prác a činností.

10.7    Ak zhotoviteľ zistí, že pri jeho činnostiach sa vytvorilo ohrozenie alebo škody, je povinný neodkladne o danej situácii informovať objednávateľa.

10.8    V záujme bezpečnosti a ochrany zdravia pri práci je zhotoviteľ povinný dodržiavať všeobecne záväzné právne predpisy na zaistenie bezpečnosti a ochrany zdravia pri práci a požiarnej ochrany ako aj ostatné právne predpisy a pokyny na zaistenie bezpečnosti a ochrany zdravia pri práci a požiarnej ochrany, vybaviť svojich pracovníkov osobnými ochrannými pracovnými prostriedkami, dodržiavať zásady bezpečného správania sa na stavenisku ako aj pracoviskách, určené pracovné postupy, zabezpečiť, aby jeho pracovníci nepožívali alkoholické nápoje a iné omamné a psychotropné látky v pracovnom čase a nenastupovali pod ich vplyvom do práce, oznamovali svojmu nadriadenému nedostatky ktoré by mohli ohroziť bezpečnosť alebo zdravie pri práci, a podľa svojich možností zúčastňovali sa na ich odstraňovaní, a konali tak, aby svojou činnosťou neohrozovali seba ako aj ostatných účastníkov na pracoviskách. Vo všetkých priestoroch objednávateľa platí zákaz požívania alkoholických nápojov a iných omamných látok a prísny zákaz fajčiť.

10.9    Zhotoviteľ preberá plnú zodpovednosť za  zabezpečenie prvej pomoci pre svojich zamestnancov, zamestnancov jeho dodávateľov a subdodávateľov a seba na pracoviskách a v priestoroch objednávateľa.

10.10  Zhotoviteľ je povinný pri prácach na dopravných ako aj peších komunikáciách a iných pracovných priestoroch vykonávať vhodné bezpečnostné opatrenia (úseky viditeľne označiť príslušnými príkazmi, zákazmi a pokynmi, zabezpečiť odklonenie dopravných prostriedkov a chodcov, vyznačiť existujúce ohrozenia a riziká, zabezpečiť dostatočné oplotenie, ohradenie prípadne iné potrebné zábrany), ak jeho činnosťou ohrozenie bude vyvolané.

10.11  Pracovné úrazy ktoré sa prihodia na území objednávateľa, je mu potrebné bezodkladne oznámiť.

10.12  Zhotoviteľ je povinný informovať objednávateľa o všetkých jeho zamestnancoch a ďalších osobách, ako sú dodávatelia a subdodávatelia, ktoré sa budú zdržovať a vykonávať činnosti na pracoviskách a v priestoroch objednávateľa v dostatočnom predstihu tak, aby mohol objednávateľ za súčinnosti so zhotoviteľom všetkým dotknutým osobám vykonať vstupné informovanie na úseku bezpečnosti a ochrany zdravia pri práci a ochrany pred požiarmi, pred začatím prác. Pracovné činnosti na pracoviskách a v priestoroch objednávateľa môžu vykonávať iba takto preukázateľne informované osoby.

10.13  Zhotoviteľ je povinný zabezpečiť vždy pred odchodom pracovníkov z pracoviska, kde realizuje dohodnuté práce, vykonanie kontroly z hľadiska bezpečnosti ako aj požiarnej bezpečnosti. Zistené nedostatky je povinný okamžite odstrániť, príp. oznámiť objednávateľovi a na ohlasovňu požiarov v danom objekte (vrátnicu pre daný objekt).

10.14  Zhotoviteľ ručí v plnom rozsahu za všetky dôsledky spôsobené porušením a zanedbaním týchto povinností a predpisov.

**Čl. 11**

**Záverečné ustanovenia**

11.1 Vzťahy zmluvných strán, ktoré sú neupravené touto zmluvou, sa riadia príslušnými ustanoveniami Obchodného zákonníka a všeobecne záväznými právnymi predpismi platnými na území Slovenskej republiky.

11.2 Zmluvné strany sa dohodli, že všetky právne záväzné úkony budú uskutočňovať písomnou formou.

11.3 Zmeny a doplnky tejto zmluvy je možné vykonať výlučne písomnými dodatkami, podpísanými oboma zmluvnými stranami. K návrhu dodatkov k tejto zmluve sa zmluvné strany zaväzujú vyjadriť v lehote 7 pracovných dní odo dňa ich doručenia.

11.4 Zmluvné strany sa zaväzujú riešiť prípadné spory vyplývajúce z tejto zmluvy formou zmieru, prostredníctvom poverených zástupcov. V prípade, že spor sa nevyrieši zmierom, ktorákoľvek zo zmluvných strán je oprávnená predložiť spor na rozhodnutie príslušného súdu.

11.5 Táto zmluva je vyhotovená v troch rovnopisoch, z ktorých objednávateľ obdrží dve vyhotovenia a zhotoviteľ jedno vyhotovenie.

11.6 Zmluvné strany prehlasujú, že zmluvu uzavreli slobodne a vážne, zmluva nebola uzatvorená v tiesni ani za iných nevýhodných podmienok a je pre nich vzájomne výhodná. Zmluvné strany si túto zmluvu prečítali, jej obsahu porozumeli a na znak súhlasu ju vlastnoručne podpísali.

11.7 Táto zmluva nadobúda platnosť dňom jej podpísania oboma zmluvnými stranami a je účinná dňom nasledujúcim po dni jej zverejnenia v Centrálnom registri zmlúv. Zhotoviteľ súhlasí s kompletným zverejnením obsahu tejto zmluvy v Centrálnom registri zmlúv.

Prílohy:

Príloha č. 1 – Opis predmetu zákazky

Príloha č. 2 – Cenová ponuka

V Bratislave, dňa V  , dňa

za objednávateľa: za zhotoviteľa:

......................................................... .......................................

Ing. Ingrid Kútna – Želonková, PhD.

kvestorka konateľ